CELEX: 32012R0675
Language: sk
Date: 2012-07-23 00:00:00
Title: Nariadenie Komisie (EÚ) č. 675/2012 z  23. júla 2012 , ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie mastenca (E 553b) a karnaubského vosku (E 903) na neolúpaných farbených varených vajciach a používanie šelaku (E904) na neolúpaných varených vajciach  Text s významom pre EHP

24.7.2012   
            
            
               SK
            
            
               Úradný vestník Európskej únie
            
            
               L 196/52
            
         NARIADENIE KOMISIE (EÚ) č. 675/2012
   z 23. júla 2012,
   ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie mastenca (E 553b) a karnaubského vosku (E 903) na neolúpaných farbených varených vajciach a používanie šelaku (E904) na neolúpaných varených vajciach
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 30 ods. 5,
   keďže:
   
               (1)
            
            
               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
            
         
               (2)
            
            
               Uvedený zoznam sa môže zmeniť a doplniť v súlade s postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).
            
         
               (3)
            
            
               V zmysle článku 3 ods. 1 nariadenia (ES) č. 1331/2008 sa zoznam Únie obsahujúci prídavné látky v potravinách môže aktualizovať buď na podnet Komisie, alebo na základe žiadosti.
            
         
               (4)
            
            
               Žiadosť o povolenie používania mastenca (E 553b) a karnaubského vosku (E 903) na neolúpaných farbených varených vajciach a o používanie šelaku (E904) na neolúpaných vajciach bola podaná a sprístupnená členským štátom.
            
         
               (5)
            
            
               Pri použití na povrchu neolúpaných farbených varených vajec môžu prídavné látky v potravinách mastenec (E 553b), karnaubský vosk (E 903) a šelak (E904) slúžiť na dekoračné účely vďaka ich viac-menej lesklému efektu. Okrem toho môže šelak (E904) prispieť k lepšej konzervácii všetkých neolúpaných varených vajec, na ktorých povrch je aplikovaný.
            
         
               (6)
            
            
               Nepredpokladá sa, že uvedené prídavné látky v potravinách by mohli preniknúť do vnútornej jedlej časti vajec z dôvodu ich nerozpustnosti a vysokej molekulovej hmotnosti. Používanie uvedených prídavných látok v potravinách nemôže mať vplyv na ľudské zdravie, keďže ich vosky zostávajú na vaječnej škrupine. Je preto primerané povoliť používanie mastenca (E 553b) a karnaubského vosku (E 903) na neolúpaných farbených varených vajciach a používanie šelaku (E904) na všetkých neolúpaných varených vajciach, tak farbených, ako aj nefarbených.
            
         
               (7)
            
            
               V zmysle článku 3 ods. 2 nariadenia (ES) č. 1331/2008 má Komisia požiadať Európsky úrad pre bezpečnosť potravín o vydanie stanoviska s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008, s výnimkou prípadov, keď by príslušné aktualizácie nemali mať vplyv na ľudské zdravie. Keďže schválenie používania mastenca (E 553b), karnaubského vosku (E 903) a šelaku (E904) na neolúpaných varených vajciach predstavuje aktualizáciu daného zoznamu, ktorá by nemala mať vplyv na ľudské zdravie, nie je nutné požiadať o stanovisko Európsky úrad pre bezpečnosť potravín.
            
         
               (8)
            
            
               V zmysle prechodných ustanovení nariadenia Komisie (EÚ) č. 1129/2011 z 11. novembra 2011, ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008 vytvorením zoznamu Únie obsahujúceho prídavné látky v potravinách (3), sa príloha II, ktorou sa stanovuje zoznam Únie obsahujúci prídavné látky schválené na používanie v potravinách a podmienky ich používania, uplatňuje od 1. júna 2013. S cieľom povoliť používanie mastenca (E 553b) a karnaubského vosku (E 903) na neolúpaných farbených varených vajciach a používanie šelaku (E904) na neolúpaných varených vajciach je nutné určiť skorší dátum uplatňovania v súvislosti s uvedenými prídavnými látkami v potravinách.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 23. júla 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 354, 31.12.2008, s. 16.
   
      (2)  Ú. v. EÚ L 354, 31.12.2008, s. 1.
   
      (3)  Ú. v. EÚ L 295, 12.11.2011, s. 1.
   
      PRÍLOHA
      V časti E prílohy II k nariadeniu (ES) č. 1333/2008 sa po zápise pre E 520 – 523 vkladajú do kategórie potravín 10.2, Spracované vajcia a vaječné výrobky, tieto zápisy:
      
         
                      
                  
                  
                     „E 553b
                  
                  
                     mastenec
                  
                  
                     5 400
                  
                  
                      
                  
                  
                     len na povrch neolúpaných farbených varených vajec
                  
                  
                     obdobie uplatňovania:
                     od 13. augusta 2012
                  
               
                      
                  
                  
                     E 903
                  
                  
                     karnaubský vosk
                  
                  
                     3 600
                  
                  
                      
                  
                  
                     len na povrch neolúpaných farbených varených vajec
                  
                  
                     obdobie uplatňovania:
                     od 13. augusta 2012
                  
               
                      
                  
                  
                     E 904
                  
                  
                     šelak
                  
                  
                     
                        quantum satis
                     
                  
                  
                      
                  
                  
                     len na povrch neolúpaných varených vajec
                  
                  
                     obdobie uplatňovania:
                     od 13. augusta 2012“